Semenya se inskrywing geweier ondanks hofbeslissingCaster Semenya. Foto: AP Photo/Mark Schiefelbein Die Switserse federale hooggeregshof het die Internasionale Vereniging vir Atletiekfederasies (IAAF) se jongste poging om Caster Semenya aan sy regulasies te onderwerp van die hand gewys. Die IAAF het die hof versoek om Semenya te verbied om deel te neem terwyl die appèlsaak aan die gang is. Die uitspraak beteken egter Semenya mag voortgaan om deel te neem sonder dat sy medikasie hoef te neem om haar testosteroonvlakke te verlaag. Ondanks die jongste uitspraak het Marokko se Atletiekfederasie Semenya se versoek om Sondag aan die 800 m-item by die Diamantligabyeenkoms in Rabat te kan deelneem van die hand gewys. Volgens Semenya se regsverteenwoordigers is sy op 11 Junie deur die president van Marokko se Atletiekfederasie verwittig dat sy nie mag deelneem nie. “Caster probeer tans duidelikheid kry oor die spesifieke redes vir die besluit en doen ŉ beroep op die IAAF om te verseker dat sy lidfederasies aan die wet en die hof se uitspraak voldoen.” Volgens Semenya het sy dit oorweeg om uit solidariteit nie aan die 800 m-item deel te neem nie, tensy alle vroue vry is om te hardloop. “Geen vrou moet aan die reëls onderwerp word nie. Ek sal egter nou hardloop om die IAAF te wys dat hulle ons nie kan bedwelm nie.” Die Olimpiese 800 m-kampioen het gesê sy is ŉ vrou, maar dat die IAAF haar weer probeer keer het om te hardloop juis oor hoe sy gebore is. “Die IAAF bevraagteken my geslag. Dit is die oorsaak van groot hartseer en het vereis dat ek vir baie jare hormoonbehandeling moes ondergaan wat my deurentyd siek laat voel het en verhinder het om te fokus. “Geen ander vroue moet gedwing word om hierdeur te gaan nie ten einde dieselfde regte te hê as wat alle vroue het, naamlik om te doen waarvoor ons lief is en te hardloop op die manier waarop ons gebore is,” het Semenya gesê.